«Հեռուստատեսության եւ Ռադիոյի մասին ՀՀ օրենքը» երաշխավորում է հեռուստառադիոհաղորդումների ազատ ընտրության, արտադրության ու տարածման իրավունքը, արգելում գրաքննությունը: Ավելին, ելնելով սպառողի շահերից՝ վերջինիս հնարավորություն է տրվում օգտվել նաեւ լրացուցիչ աղբյուրներից: Օրինակ` լարային, արբանյակային, վճարովի ու անվճար ցանցերից: Սա, իհարկե, ազատ դաշտ է ստեղծում ոչ միայն սպառողի անձնական ճաշակի ու նախասիրության, այլեւ լեզվի ընտրության առումով: Եվ, այդուհանդերձ, օրենքի պահանջը շատ հստակ է. «Հայաստանի Հանրապետության տարածքում հեռարձակվող հեռուստառադիոհաղորդումների լեզուն հայերենն է»: